เกิดน้ำป่าไหลหลาก ลมกระโชกแรง ดินสไลด์ 14 จังหวัด เร่งช่วยเหลือผู้ประสบภัยเบื้องต้นแล้ว
กรมป้องกันและบรรเทาสาธารณภัย รายงานสถานการณ์พายุดีเปรสชัน “เจิมปากา” ที่ปกคลุมบริเวณชายฝั่งประเทศเวียดนามตอนบนและอ่าวตังเกี๋ย ประกอบกับมรสุมตะวันตกเฉียงใต้ที่พัดปกคลุมทะเลอันดามัน ภาคใต้และอ่าวไทย ทำให้ภาคเหนือ ภาคตะวันออกเฉียงเหนือ ภาคตะวันออกและภาคใต้ มีฝนตกหนักบางพื้นที่ โดยในช่วงวันที่ 23 กรกฎาคมที่ผ่านมาจนถึงปัจจุบัน (27 ก.ค. 64 เวลา 06.00 น.) มีพื้นที่ได้รับผลกระทบจากน้ำไหลหลาก ลมกระโชกแรงและดินสไลด์ 14 จังหวัด ได้แก่ แม่ฮ่องสอน พิจิตร พิษณุโลก ตาก เลย กาฬสินธุ์ ยโสธร อุบลราชธานี ปราจีนบุรี ฉะเชิงเทรา ตราด ราชบุรี ปัตตานีและนครศรีธรรราช รวม 22 อำเภอ 44 ตำบล 108 หมู่บ้าน บ้านเรือนประชาชนได้รับผลกระทบ 226 ครัวเรือน ไม่มีผู้บาดเจ็บและผู้เสียชีวิต ส่วนในรอบ 24 ชั่วโมงที่ผ่านมาเกิดอุทกภัยใน 3 จังหวัด ได้แก่ ตาก พิษณุโลก และเลย รวม 6 อำเภอ 19 ตำบล 56 หมู่บ้าน บ้านเรือนประชาชนได้รับผลกระทบ177 หลัง เกิดวาตภัยในพื้นที่หมู่ที่ 1 ตำบลทุ่งปรัง อำเภอสิชล จังหวัดนครศรีธรรมราช บ้านเรือนเสียหาย 1 หลัง และเกิดดินโคลนถล่มในพื้นที่หมู่ที่ 6 ตำบลนาเกียน อำเภออมก๋อย จังหวัดเชียงใหม่ ถนนเสียหาย 1 สาย ปัจจุบันสถานการณ์คลี่คลายแล้วและอยู่ระหว่างการฟื้นฟู กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยโดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลัง ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย1784 ตลอด 24 ชั่วโมง